EMC เตรียมเปิดคอนโดฯหรูใจกลางสุขุมวิทภายในม.ค.59-รุกรับงานก่อสร้างรัฐ
EMC เตรียมเปิดคอนโดฯหรูใจกลางสุขุมวิทภายในม.ค.59-รุกรับงานก่อสร้างรัฐ
3 ธ.ค. 2558

นายชุมพล อิศรางกูล ณ อยุธยา ประธานเจ้าหน้าที่ฝ่ายปฏิบัติการ บริษัท อีเอ็มซี จำกัด (มหาชน) หรือ EMC เปิดเผยว่า บริษัทได้วางแผนที่จะเปิดตัวโครงการคอนโดมีเนียมหรู ความสูง 8 ชั้นบนทำเลศักยภาพใจกลางสุขุมวิท ภายในเดือนม.ค.59 ซึ่งจะเป็นการสร้างรายได้ และเป็นปรากฏการณ์ใหม่ของบริษัทที่จะมีโครงการด้านอสังหาริมทรัพย์ที่พัฒนาด้วยตัวเอง ด้วยจุดแข็ง และความสามารถในการแข่งขันด้านต้นทุน และการสร้างโครงการที่ดี มีคุณภาพ ประกอบกับรูปแบบของโครงการที่จะผสมผสานให้สอดคล้องกับไลฟ์สไตล์ของกลุ่มลูกค้าในปัจจุบัน รวมถึงเดินหน้างานรับเหมาก่อสร้างกับทางภาครัฐอย่างต่อเนื่อง ซึ่งจะเริ่มรับงานบางส่วนตั้งแต่ปลายปีนี้เป็นต้นไป
ขณะที่การเปิดให้ผู้ถือหุ้นเดิมแจ้งความประสงค์ขอใช้สิทธิจองซื้อหุ้นเพิ่มทุน เมื่อวันที่ 23-27 พ.ย.ที่ผ่านมา หลังจากที่ผู้ถือหุ้นได้มีมติอนุมัติเพิ่มทุนในการประชุมวิสามัญไปแล้วนั้น ได้มีการจัดสรรหุ้นเพิ่มทุนให้กับผู้ถือหุ้นเดิมตามสัดส่วน (Right Offering:RO) โดยผลการจองซื้อหุ้นเพิ่มทุนจากผู้ถือหุ้นเดิม มีผู้ถือหุ้นขอใช้สิทธิจองซื้อหุ้นเพิ่มทุนรวมทั้งสิ้น 4,529,891,046 หุ้น ซึ่งเป็นจำนวนที่มากกว่าจำนวนหุ้นเพิ่มทุนทั้งหมดที่ผู้ถือหุ้นมีมติอนุมัติให้จัดสรรจำนวน 4,215,021,790 หุ้น ส่งผลให้บริษัทจะได้รับเงินราว 1,053 ล้านบาท เพื่อใช้เป็นเงินทุนการเดินหน้าตามแผนธุรกิจต่อไป
ทั้งนี้ ทางบริษัทฯจะเร่งดำเนินการตามกระบวนการ และคืนเงินจองซื้อหุ้นเพิ่มทุนส่วนที่เกินสิทธิให้ผู้ถือหุ้นที่ไม่ได้รับการจัดสรรครบตามจำนวน ภายใน 14 วัน และบริษัทฯขอขอบคุณในความไว้วางใจของผู้ถือหุ้นทุกท่าน และบริษัทฯขอให้ความเชื่อมั่นกับผู้ถือหุ้นว่าจะดำเนินธุรกิจตามแผน เพื่อสร้างรายได้ให้เติบโต และมีผลกำไร เพื่อสร้างความมั่นคงให้กับบริษัทฯ และสร้างผลตอบแทนให้กับผู้ถือหุ้น ให้สมกับที่ผู้ถือหุ้นได้ให้ความไว้วางใจในครั้งนี้
               